De førerløse busser, der i fremtiden skal køre på Astrupstien i Aalborg Øst, holder klar, og Aalborg Kommune venter blot på den allersidste tilladelse fra transportministeriet, før busserne kan sættes i drift. Men den tilladelse er blevet forsinket af folketingsvalget. - Vi har fra Aalborg Kommune sendt vores ansøgning for tre måneder siden, og nu venter vi bare på svaret, siger projektleder for de førerløse busser, Maria Vestergaard. Det er den nye transportminister Benny Engelbrecht fra Socialdemokratiet, der efter at projektet har været i fire ugers offentlig høring, skal skrive under på den endelige bekendtgørelse, der giver tilladelse til, at de førerløse busser sættes i drift. Og den proces forventer Maria Vestergaard nu først kommer til at gå i gang i løbet af efteråret. De førerløse busser i Aalborg Øst har været planlagt i en række år, og de blev første gang vist frem ved DGI's Landsstævne i Aalborg i 2017.

Referat:
Aalborgs kommende førerløse busser bliver forsinket på grund af folketingsvalget.